ЗауэлIхэм я тыгъэхэр унагъуэхэм иратыж
Дзэлыкъуэ щIыналъэм и администрацэм дыгъэгъазэм и 14-м щекIуэкIа зэхыхьэм щратыжащ Хэку зауэшхуэм хэтахэу, иджы мыпсэужхэу: зауэлI (рядовой) Махуэ Мухьэмэд Iэюб и къуэм «ЛIыхъужьыгъэ зэрызэрихьам папщIэ» и медалыр — абы и къуэ Iэмырбий; сержант нэхъыщIэ Хьэшкул Мусэ Машэ и къуэм къыхуагъэфэща «Будапешт къызэращтам папщIэ», «Белград хуит къызэращIыжам щхьэкIэ» и медалхэр — абы ипхъу, Къущхьэхэ я нысэ Людмилэ; гвардием и майор Мэржэхъу Мухьэмэд Мусэрбий и къуэм къыхуагъэфэщахэу Хэку зауэ орденым и 1-нэ нагъыщэмрэ абы дыщIагъуа тхылъымрэ, апхуэдэуи, «Кавказыр зэрахъумам папщIэ» и медалыр — абы ипхъу Риммэ.
Гуапагъэ инкIэ гъэнщIа зэIущIэм хэтащ Дзэлыкъуэ щIыналъэм и администрацэм и Iэтащхьэ Джатэ Руслан, щIыпIэ самоуправленэмкIэ советым и унафэщI Елчэпар МуIэед, Бахъсэн къалэм, Бахъсэн, Дзэлыкъуэ районхэм я дзэ комиссар Сосналы Мухьэмэд, Дзэлыкъуэ щIыналъэм хыхьэ жылагъуэхэм я администрацэхэм я тхьэмадэхэр, лIакъуэхэу Махуэхэ, Хьэшкулхэ, Мэржэхъухэ я лIыкIуэхэр, армеец ныбжьыщIэхэр, районым и курыт еджапIэхэм щIэс цIыкIухэр, егъэджакIуэхэр, нэгъуэщIхэри.
— Нобэрей ди зэхыхьэм и жэрдэмщIакIуэ нэхъыщхьэу къэлъытапхъэщ Нэхущхэ Ахьмэдрэ абы и бынхэу Дианэ, Арианнэ, Инал сымэ. Мыхэращ 2015 гъэм и мазае лъандэрэ, зыр и лэжьыгъэм къыпэрыкIрэ адрейм и еджэныгъэм зыкъыдигъахуэу, Хэку зауэшхуэм лIыгъэ щызезыхьахэм ящыщу цIыхуи 100-м щIигъум, иджыри къыздэсым зи къекIуэкIыкIам тэмэму дыщымыгъуазэхэм, я цIэ-унэцIэхэр сэтей къэзыщIыжахэр, СССР-м и къэрал дамыгъэ лъапIэхэр ахэр къызыхэкIа унагъуэхэм ящыщу 87-м яIэрызыгъэхьэжахэр, — къыхигъэщхьэхукIащ Джатэ Руслан, зэхыхьэм кърихьэлIахэм защыхуигъазэм.
Нэхущ Ахьмэд тепсэлъыхьащ ирагъэкIуэкIа лэжьыгъэм кърикIуахэм, Махуэ Мухьэмэд, Хьэшкул Мусэ, Мэржэхъу Мухьэмэд сымэ зауэ IэнатIэм щызэрахьа лIыхъужьыгъэм, я гъащIэм теухуауэ къахутахэм.
Махуэхэ, Хьэшкулхэ, Мэржэхъухэ я лIыкIуэхэр зыщыщ лIакъуэхэм къабгъэдэкIыу зэхыхьэм и къызэгъэпэщакIуэхэм фIыщIэ ин хуащIащ, хъуэхъу псалъи зэхрагъэхащ, ялэжьам и мыхьэнэр къазэрыгурыIуэри къыхагъэщащ.
Сосналы Мухьэмэд жиIащ зэхыхьэр къазэрехъулIари, абы и къызэгъэпэщакIуэхэм лэжьыгъэ ин зэрырагъэкIуэкIари, нэгъуэщIхэри.
— Мыпхуэдэ Iуэхугъуэхэм къытщIэхъуэ щIэблэм хэкупсэ гъэсэныгъэ ябгъэдэлъхьэнымкIэ, блэкIам пщIэ хуащIу ахэр къэгъэтэджынымкIэ мыхьэнэшхуэ зэраIэм шэч хэлъкъым, — къыхигъэщащ абы. — Къыхэгъэщыпхъэщ зауэ IэнатIэм Iутахэм ящыщ куэдым къызэрамыгъэзэжари. Абыхэм я цIэхэр къыхэIущIыкIащ Дзэлыкъуэкъуажэ дэт Фэеплъ блыным, районым и жылагъуэ къэс щагъэува мывэ пхъэбгъухэм. Хэку зауэшхуэм лIыгъэ щызезыхьа дзэлыкъуэдэсхэм я фэеплъ нэхур дэ сыт щыгъуи дигу илъынщ, гъуази тхуэхъунщ.
ЩОКЪУИЙ Аминэ,
Дзэлыкъуэ щIыналъэ администрацэм и пресс-IуэхущIапIэм и лэжьакIуэ.
